بعد مانبجي صرنه اكبار ونخاف
الدمع من يمشي يعثر بالتجاعيد
بعنه المانملكه ابسوك الاوهام
الابد مايوم نذكر لزمته الايد
وعلى الواكف ركضنه وماوصلنا
كتلنه ارواحنه وماندري شنريد
ومشينه اعله الجمر حد ماصفه ارماد
وركضنه اعله الحزن ركضة هواديد
ماخف العذاب ويوم عن يوم
جاي انحسه كل مانكبر ايزيد
ودورنه اشكثر ملكينه شباج
نكصده من نكفر اذنوبنه انريد
بدل مانسمع الغربان مفروض
نفز الصبح نسمع صوت تغريد
الشاعر ريته اذا تتنفس اهلال
تطلع وي حسرته ابيات عالعيد
اشنكتب عالفرح هوه احنه شنا
يل اتريد الصلابه ابنار متبيد
يضل طبع اليتيم اشماتشاقي
ميجيد الظحك وبونته ايجيد
ابحياتك هم شفت رسام فد يوم
رسمله اسلال مابيهن عناكيد
مدري شننتضر والهسه ماجاي
وصار اسنين ماخنه المواعيد
ضحه ابجنحه واحده ورضى ابكاع
كله الخاطر اعيون المصاييد
مو دم هذا هم بجسادنه ايدور
لذالك بينه بس العاقل ايشيد
نجيك اعمارنه ونغلط بالاحساب
وكل ساعه نموت ونرجع انعيد
لان نعرف نوافي الهذا والذاك
بالماي العكر مانعرف انصيد
غلط سوينه هيج وهيج بعديش
خسرنه وراح كلشي الندم شيفيد